[bookmark: _GoBack]VENDIM

NË EMËR TË REPUBLIKËS SË SHQIPËRISË

 Gjykata Kushtetuese e Republikës së Shqipërisë, e përbërë nga:
	Holta Zaçaj
	kryetare;

	Marsida Xhaferllari
	anëtare;

	Fiona Papajorgji
	anëtare;

	Elsa Toska
	anëtare;

	Sonila Bejtja
	anëtare;

	Sandër Beci
	anëtar;

	Genti Ibrahimi
	anëtar;

	Marjana Semini
	anëtare,


me sekretare Belma Lleshi, në datat 7.3.2024 dhe 8.3.2024 mori në shqyrtim në seancë plenare mbi bazë të dokumenteve çështjen nr. 6 (G) 2023 të Regjistrit Themeltar, që u përket:
 KËRKUES: Gëzim Boçari
 SUBJEKTE TË INTERESUARA: Agjencia e Trajtimit të Pronave; Agjencia Shtetërore e Kadastrës; Avokatura e Shtetit
OBJEKTI: Korrigjim në vendimin nr. 46, datë 3.10.2023, të Gjykatës Kushtetuese, të gabimit të shtypit të emrit për subjektin e shpronësuar E.D., në pikën 40 të tij, dhe shkrimin e plotë të emrave të subjekteve kërkuese në pikën 1 të vendimit.
BAZA LIGJORE: Neni 80 i ligjit nr. 8577, datë 10.2.2000, “Për organizimin dhe funksionimin e Gjykatës Kushtetuese të Republikës së Shqipërisë”, të ndryshuar (ligji nr. 8577/2000).

GJYKATA KUSHTETUESE,

pasi dëgjoi relatoren e çështjes Holta Zaçaj, shqyrtoi kërkesën e kërkuesit, konstatoi mungesën e prapësimeve me shkrim të subjekteve të interesuara, si dhe diskutoi çështjen në tërësi, 

VËREN:

I
Rrethanat e çështjes


1. Kërkuesi Gëzim Boçari, më datë 30.1.2023, i është drejtuar Gjykatës Kushtetuese (Gjykata) me kërkesë me objekt: “Konstatimi se vendimi nr. 18, datë 17.11.2022 i Kolegjit Penal të Gjykatës së Lartë ka shkelur të drejtën për gjykim brenda afateve ligjore, përcaktuar nga neni 399 i Kodit të Procedurës Civile. Anulimi i vendimit nr. 18, datë 17.11.2022 të Kolegjit Penal të Gjykatës së Lartë. Përshpejtimi i gjykimit dhe shpërblimi i dëmit të shkaktuar nga zvarritja e gjykimit tej afateve ligjore, e kërkuar me kërkesën e datës 3.10.2022.”. 
2. Me vendimin nr. 46, datë 3.10.2023, Gjykata ka vendosur: “1. Pranimin pjesërisht të kërkesës. 2. Shfuqizimin e vendimit nr. 18, datë 17.11.2022 të Kolegjit Penal të Gjykatës së Lartë, si të papajtueshëm me Kushtetutën e Republikës së Shqipërisë. 3. Konstatimin e cenimit të së drejtës për gjykim brenda afatit të arsyeshëm. 4. Detyrimin e Gjykatës së Lartë për të gjykuar çështjen gjyqësore nr. 11111-01272-00-2018 akti brenda 6 muajve.”.
3. Pas publikimit të vendimit dhe njoftimit të tij palëve, kërkuesi i është drejtuar Gjykatës me kërkesë për korrigjimin e paragrafit 40 të vendimit, konkretisht të gabimit të shtypit të emrit për subjektin e shpronësuar E.D., si edhe shkrimin e plotë të emrave të subjekteve kërkuese në pikën 1 të vendimit. 
4. Me vendimin e datës 11.12.2023, Kolegji i Gjykatës ka vendosur kalimin e çështjes për shqyrtim në seancë plenare mbi bazë të dokumenteve. 

II
Pretendimet në Gjykatën Kushtetuese

5. Kërkuesi ka pretenduar se në paragrafin 40, rreshti 7, të vendimit nr. 46, datë 3.10.2023 të Gjykatës, emri i subjektit të interesuar është shkruar A.D., ndërkohë që emri i tij në dokumentet e dosjes gjyqësore është E.D. ose Sh.D. (Gj.). Po kështu, sipas tij, në pikën 1 të vendimit, në rubrikën “Rrethanat e çështjes”, emri i subjekteve të interesuara është shkruar korrekt, por me shkurtime, ndërkohë që sugjeron që këto emra, aty ku shkruhen për herë të parë, të jenë të plotë. 
6. Subjektet e interesuara nuk kanë paraqitur prapësime me shkrim, edhe pse janë njoftuar rregullisht nga Gjykata.

III
Vlerësimi i Gjykatës Kushtetuese

7. Në rastet kur Gjykata vihet në lëvizje për ndreqjen e gabimit në vendimin e saj, legjitimimi i kërkuesit dhe procedura parashikohen në nenin 80 të ligjit nr. 8577/2000. Sipas kësaj dispozite, Gjykata ka të drejtë, me kërkesë, të ndreqë gabimet në shkrim, në llogari ose ndonjë pasaktësi të dukshme të lejuar në vendim, pa ndryshuar thelbin e vendimmarrjes, brenda 2 muajve nga shpallja e vendimit. Vendimi i Gjykatës në këto raste publikohet në Fletoren Zyrtare. I njëjti rregull parashikohet edhe në nenin 43 të Rregullores për Procedurat Gjyqësore të Gjykatës Kushtetuese, sipas të cilit kur kërkesa ka të bëjë me një vendim përfundimtar, kompetente për shqyrtimin e saj është Gjykata. 
8. Në kuptim të këtyre dispozitave, kërkuesi, si palë pjesëmarrëse në gjykimin për të cilin është dhënë vendimi nr. 46, datë 3.10.2023 i Gjykatës, legjitimohet ratione personae. Kërkuesi legjitimohet edhe ratione temporis, pasi vendimi është shpallur më datë 1.11.2023, kurse kërkesa është paraqitur në Gjykatë më datë 6.11.2023, pra brenda afatit 2-mujor të parashikuar në nenin 80 të ligjit nr. 8577/2000. 
9. Në lidhje me legjitimimin ratione materiae, në kuptim të kompetencës lëndore të Gjykatës, vërehet se kërkuesi ka kërkuar korrigjimin e gabimit në paragrafin 40 të vendimit të Gjykatës nr. 46, datë 3.10.2023, në lidhje me inicialet e subjektit të shpronësuar (trashëgimlënësi). Gjykata vëren se referuar rrethanave të çështjes të pasqyruara në vendimin e saj nr. 46, datë 3.10.2023, kërkuesi Gëzim Boçari është një prej trashëgimtarëve të shtetasve E.D. dhe M.D. (Gj.) (shih paragrafin 1 të vendimit nr. 46, datë 3.10.2023 të Gjykatës Kushtetuese). Ndërkohë, që në paragrafin 40 të atij vendimi, Gjykata është shprehur: “Bazuar në aktet e dosjes gjyqësore të administruar për qëllime të këtij gjykimi kushtetues, konstaton se pas vendimit të sipërcituar të GJEDNJ-së, mbi bazën e kërkesës së një prej trashëgimtarëve të familjes Boçari për kthimin e një sipërfaqeje kullotë, tokë bujqësore dhe truall me sipërfaqe 819,917 m2, të ndodhur në Jonufër, Vlorë, ZRAKKP-ja, Vlorë, me vendimin nr. 45, datë 11.3.2009, ka vendosur të njohë të drejtën e pronësisë mbi këtë sipërfaqe, të kthejë sipërfaqen e përgjithshme 494,551 m2 trashëgimtarëve të subjektit të shpronësuar A.D. dhe M.D. (Gj.), të mos kthejë sipërfaqen 325,366 m2, pasi është e zënë, si dhe të njohë të drejtën e kompensimit për sipërfaqen 321,766 m2.”. Për rrjedhojë, duke qenë se në këtë paragraf të vendimit është bërë një gabim material në lidhje me inicialet e njërit prej trashëgimtarëve të kërkuesit dhe ndreqja e tij nuk ndryshon thelbin e vendimmarrjes, Gjykata vlerëson se kërkesa duhet të pranohet. 
10. Për sa i përket pjesës tjetër të kërkesës, që lidhet me shkrimin e plotë të emrave të trashëgimtarëve të kërkuesit në rubrikën “Rrethanat e çështjes”, ku ato janë shënuar për herë të parë, Gjykata thekson se në praktikën e saj emrat e subjekteve që nuk janë thirrur në gjykim në cilësinë e subjekteve të interesuara, citohen në vendimin përfundimtar jo në mënyrë të plotë, por me iniciale. Për rrjedhojë, ky pretendim nuk ka të bëjë me saktësimin e vendimit dhe, për më tepër, nuk sjell ndonjë pasojë në lidhje me atë vendim, ndaj ai konsiderohet i pabazuar. 
11. Në përfundim, paragrafi 40 i vendimit nr. 46, datë 3.10.2023 të Gjykatës saktësohet duke ndrequr inicialet e subjektit të shpronësuar nga “A.D.” në “E.D”. 

PËR KËTO ARSYE,

Gjykata Kushtetuese, bazuar në nenin 80 të ligjit nr. 8577, datë 10.2.2000, “Për organizimin dhe funksionimin e Gjykatës Kushtetuese të Republikës së Shqipërisë”, të ndryshuar, njëzëri, 

VENDOSI:

1. Pranimin e kërkesës. 
2. Saktësimin e paragrafit 40, të vendimit nr. 46, datë 3.10.2023, të Gjykatës Kushtetuese, duke ndrequr inicialet e subjektit të shpronësuar nga “A.D.” në “E.D”.
3. Një kopje e këtij vendimi i bashkohet vendimit përfundimtar nr. 46, datë 3.10.2023, të Gjykatës Kushtetuese.
Ky vendim është përfundimtar dhe hyn në fuqi ditën e botimit në Fletoren Zyrtare.
Marrë, më 8.3.2024.
Shpallur, më 13.3.2024. 

Kryetare: Holta Zaçaj
Anëtarë: Fiona Papajorgji, Marsida Xhaferllari, Sandër Beci, Sonila Bejtja, Elsa Toska, Marjana Semini, Genti Ibrahimi

